Asia T‑365/13
(julkaistu otteina)
Liettuan tasavalta
vastaan
Euroopan komissio
EMOTR – Tukiosasto – Maataloustukirahasto ja maaseuturahasto – Rahoituksen ulkopuolelle jätetyt menot – Maaseudun kehittämistoimenpiteet – ”Luonnonhaitat” ja maatalousympäristö – Tarkastusten riittävyys – Kiinteämääräiset rahoituskorjaukset – Oikeasuhteisuus
Tiivistelmä – Unionin yleisen tuomioistuimen tuomio (seitsemäs jaosto) 26.2.2015
Maatalous – Yhteinen maatalouspolitiikka – EMOTR:n ja maaseuturahaston myöntämä rahoitus – Tilien tarkastaminen ja hyväksyminen – Unionin säännöstön soveltamisessa ilmenneistä sääntöjenvastaisuuksista johtuva kieltäytyminen menojen vastattavaksi ottamisesta – Viiden prosentin suuruinen kiinteämääräinen korjaus, joka perustuu siihen, että jäsenvaltion lannoitteiden käyttöä koskevaan kriteeriin liittyvien ympäristötoimenpiteiden osalta suorittamat valvontatoimenpiteet ovat olleet riittämättömiä – Jäsenvaltion esittämä näyttö siitä, ettei unionin talousarvioon laiminlyönnin takia kohdistunut menetysten riski ole ollut huomattava – Suhteellisuusperiaatteen loukkaaminen – Rahoituskorjauksen kumoaminen
(Neuvoston asetuksen N:o 1290/2005 31 artiklan 2 kohta; komission päätös 2013/214)
Yhteisen maatalouspolitiikan rahoituksesta annetun asetuksen N:o 1290/2005 31 artiklan 2 kohdan mukaan komissio arvioi yhteisön rahoituksen ulkopuolelle jätettävät menot ottaen huomioon yhtäältä rikkomuksen laadun ja vakavuuden ja toisaalta unionille aiheutuneen taloudellisen vahingon.
Täytäntöönpanopäätös 2013/214, jossa määrätään sellaisesta viiden prosentin suuruisesta rahoituskorjauksesta lannoitteiden käyttöä koskevaan kriteeriin liittyvien maatalouden ympäristötoimenpiteiden osalta, joka perustuu komission havaintoon siitä, että suoritetut visuaaliset tarkastukset olivat riittämättömiä, on näin ollen kumottava silloin, kun asianomainen jäsenvaltio osoittaa oikeudellisesti riittävällä tavalla, että käytännössä unionin säännöstön mukaisten ristikkäistarkastusten puuttuminen on merkinnyt ainoastaan vähäistä taloudellista riskiä unionin talousarviolle. Tämä riski ei oikeuta tällaisen korjauksen soveltamista tämän päätöksen nojalla, koska tällaisesta korjauksesta määrätään yksinomaan sellaisten tapausten varalta, joissa unionin talousarvioon kohdistunut menetysten riski on huomattava. Viiden prosentin suuruisen rahoituskorjauksen määrääminen tällaisessa tilanteessa on näin ollen asetuksen N:o 1290/2005 31 artiklan 2 kohdan ja suhteellisuusperiaatteen vastaista.
(ks. 110, 118, 119 ja 121 kohta)